ЕджапIэщIэ яухуэ
КъБР-м и Iэтащхьэ КIуэкIуэ Юрий дыгъуасэ еплъащ Налшык къалэм щаухуэн зыщIадза курыт еджапIэщIэм лэжьыгъэхэр зэрыщекIуэкIым.
Школым ныбжьыщIэ 1224-рэ щIэхуэнущ. Ар яухуэнущ иджырей мардэхэм тету икIи щIыналъэм щынэхъ ин, техникэ Iэмал нэхъыфI дыдэхэр зиIэ IуэхущIапIэ хъуну къалъытэ.
«Егъэджэныгъэм зегъэужьыным и IуэхукIэ» къэрал программэм хыхьэу, мы гъэм абы хухахащ сом мелуан 646-рэ. Абы теухуа зэгурыIуэныгъэм Iэ щIадзащ Къэбэрдей-Балъкъэрым и Правительствэмрэ УФ-м Егъэджэныгъэмрэ щIэныгъэмкIэ и министерствэмрэ.
Мы зэманым Лъостэным и уэрамым щаухуэ а школыщIэм и лъабжьэр ягъэтIылъ, щIыр зыхуей хуагъазэ. IэщIагъэлIхэм къызэрыхагъэщымкIэ, ухуэныгъэм метр зэбгъузэнатIэ мин 26-м нэблагъэ къызэщIиубыдэнущ. Сабийхэм я шынагъуэншагъэм кIэлъыплъын папщIэ, ар видеокамерэхэмкIэ къызэрагъэпэщынущ, мафIэс къыщы-мыхъун щхьэкIэ техникэ и лъэныкъуэкIэ зыхуей псори иIэнущ.
Футболым, баскетболым, волейболым, атлетикэ псынщIэм зыхуагъэсэн папщIэ зыхуеину псори яIэнущ.
— Президент Путин Владимир къалэн ищIахэм ящыщщ сабийхэм я пщэдджыжь-шэджагъуэ еджэ-кIэр къызэнэкIыныр. Къэбгъэлъагъуэмэ, ди республикэм и щыты-кIэм нэхъыкIэ здэщыIэ щIыналъэхэри щыIэщ, еджэгъуэр пIалъищкIэ щагуэшу. Мы къалэным дыпэлъэщын щхьэкIэ, 2025 гъэ пщIондэ дэ еджакIуэ мини 10-м нэблагъэм школ яхуэдухуэн хуейщ. Мы ухуэныгъэр абыхэм я щIэдзапIэу аращ, — къыхигъэщащ КIуэкIуэ Юрий. — Ди мурадщ 2019 — 2020 гъэхэм апхуэдэ школхэр Шэджэм, Бахъсэн, Аруан районхэм щыдухуэну. ДызэреплъымкIэ, мы школыщIэм хухэтха щIыпIэр сыт и лъэныкъуэкIи тыншщ, хуитщ, уеблэмэ хьэуам и къабзагъэми гу лъыботэ. НыбжьыщIэхэм я къэухьым зрагъэужьынми курыт щIэныгъэ зрагъэгъуэтынми зэран зыри хуэхъун хуейкъым.
КъБР-м и Iэтащхьэм республикэм егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым пщэрылъ щищIащ нобэ къыщыщIэдзауэ ухуэныгъэр зэрекIуэкIым махуэ къэс зыщигъэгъуэзэну, а Iуэхум кIэлъыплъыну гупыр набдзэгубдзаплъэу игъэлэжьэну.
— СызэрыщыгъуазэмкIэ, еджапIэм щхьэ телъу псыгуэнитI (нэхъ цIыкIухэмрэ нэхъ балигъхэмрэ ятещIыхьауэ) хэтынущ, къафэм зыщыхуагъасэ пэшышхуэ, шхапIэ, лабораторэхэр иIэнущ. Сыщогугъ етIанэгъэ и дыгъэгъазэм нэхъ фIэмыкIыу ар хьэзыр тхуэщIыну, — дыщIигъуащ КъБР-м и Iэтащхьэм.
БАГЪЭТЫР Луизэ.
